[{"text_idx": "#000001", "text": "Ekspozicio de alfabetlibroj en Zagrebo"}, {"text_idx": "#000002", "text": "Antau\u0306 kelkaj tagoj en la Elementa lernejo Pavlek Mis\u030ckina en Zagrebo estas starigita ekspozicio titolita \u201eMia unua alfabetlibro\u201d, kiu prezentas c\u0302irkau\u0306 140 lernolibrojn el 44 landoj por lernado de prokimume 70 lingvoj. La alfabetlibrojn por la ekspozicio pruntis Dokumetna Esperanto-Centro post iniciato de instruistino Natas\u030ca Dorosulic\u0301, kiu starigis la ekspozicion helpe de siaj lernantoj. La ekspozicio estas starigita okaze de la internacia Tago de la patrina lingvo kaj estos vizitebla g\u0302is la 21-a de februaro."}, {"text_idx": "#000003", "text": "Zdravko Seles\u030c distingita en Pollando"}, {"text_idx": "#000004", "text": "Antau\u0306 kelkaj tagoj Zdravko Seles\u030c, prezidanto de Dokumenta Esperanto-Centro, ricevis el Pollando ankorau\u0306 unu distingon por sia literatura laboro, kiu al li estas atribuita por la originala Esperanta rakonto \u201eFelic\u0302o de Esperanta fanatikulo\u201d. La au\u0306toro sendis sian rakonton al la 12-a literatura konkurso titolita \u201eEsperanto ligas homojn. Kio estas felic\u0302o por mi?\u201d, kiun okaze de Bjalistokaj Zamenhof-Tagoj (de la 9-a g\u0302is la 11-a de decembro 2022) kaj sub la au\u0306spicio de la urbestro de Bjalistoko kune organizis Bjalistoka Esperanto-Societo kaj Podlah\u0302ia Libraro \u0141ukasz Go\u0301rnicki. La rakonto estas publikigita en la almanako \u201eBjalistokaj kajeroj\u201d n-ro 12 inter 23 elektitaj rakontoj senditaj al la konkurso."}, {"text_idx": "#000005", "text": "Kongreso de kroataj esperantistoj okazos en \u0110ur\u0111evac"}, {"text_idx": "#000006", "text": "La Estraro de Kroata Esperanto-Ligo dum sia kunsido, okazinta la 4-an de decembro 2022 decidis, ke la 11-a kongreo de kroataj esperantistoj okazu en \u0110ur\u0111evac dum 2023, akceptinte c\u0302iujn proponojn menciitajn en la kandidatig\u0302o de Dokumenta Esperanto-Centro por organizanto de la kongreso."}, {"text_idx": "#000007", "text": "Dokumenta Esperanto-Centro siaflanke decidis, ke la kongreso okazos inter la 30-a de junio kaj 2-a de julio 2023."}, {"text_idx": "#000008", "text": "Je la iniciato de Dokumenta Esperanto-Centro (DEC) el novembro 2021 kaj kunlabore kun la Urba instituto por protekto de kulturaj kaj naturaj monumentoj de Zagrebo, la zagreba Urba oficejo por spacordigo, konstruado de la urbo, arkitekturo, komunalaj laboroj kaj trafiko renovigis la memortabulon pri \u201eKroata Esperantisto\u201d, la unua Esperanto-gazeto en Kroatio, kiu staras c\u0302e Placo de reg\u0302o Tomislav 21 en Zagrebo. La tabulon el bronzo faris konata kroata skulptisto Vinko Fabris, kaj g\u0302i estis starigita de Zagreba Esperanto-Ligo en aprilo 1990.Jam de pluraj jaroj g\u0302i estis en malbona, rusta stato, kaj esperantistoj serc\u0302is manieron renovigi g\u0302in. C\u0302ar g\u0302i trovig\u0302as en la historia urboparto kiu estas protektita kiel tutaj\u0302o, la iniciato de DEC estis akceptita kaj la tabulo renovigita. La restau\u0306radon financis Urbo Zagrebo, kaj la renovigan laboron faris Muldejo Ujevic\u0301. La memortabulo estas remetita sur sian lokon okaze de Zamenhofa tago, la 15-an de decembro 2022."}, {"text_idx": "#000009", "text": "Finita grava projekto de ciferecigo"}, {"text_idx": "#000010", "text": "Dokumenta Esperanto-Centro (DEC), la nacia Esperanto-arkivo en Kroatio, meze de novembro 2022 finis tre gravan projekton de ciferecigo de la gazetoj \u201eKonkordo\u201d (1924-1928), \u201eBalkana Konkordo\u201d (1931) kaj \u201eLa Suda Stelo\u201d (1932-1973) kun c\u0302irkau\u0306 4200 pag\u0302oj da enhavo. Per tio DEC komencis realigi ciferecigon de raraj eldonaj\u0302oj el sia kolekto, cele al ilia konservdo kaj publika diskonigo, kion kiel prioritatan celon oni menciis jam en la statuto de DEC en 2010."}, {"text_idx": "#000011", "text": "En januaro 2022, DEC proponis la projekton de ciferecigo al la konkurso de la kroata Ministerio pri kulturo kaj medioj. DEC argumentis ke temas pri la plej gravaj Esperanto-periodaj\u0302oj aperintaj en la teritorio de Kroatio. C\u0302ar jam antau\u0306e la Au\u0306stria Nacia Biblioteko ciferecigis la unuan kroatan Esperanto-gazeton \u201eKroata Esperantisto\u201d, dau\u0306rigi ciferecigon de aliaj gazetoj estis natura sekvo por konservado de valoraj materialoj. En DEC trovig\u0302as la plej kompletaj jarkolektoj de tiuj gazetoj, inkluzive de la cenzuritaj, konfiskitaj kaj tre raraj numeroj, mankantaj en aliaj kolektoj. La Ministerio aprobis la projekton enkadre de la protektado de la \u201etradicio de Esperanto\u201d kiel nemateria kultura heredaj\u0302o de Kroatio n-ro Z-7298, kiu estis proklamita en 2019."}, {"text_idx": "#000012", "text": "La Ministerio aprobis por la projekto duonon de la bezonata sumo, kaj la alian duonon bonvoleme aprobis Esperantic Studies Foundation (ESF) el Usono. Respektiva kontrakto kun la Ministerio estis subskribita la 23-an de junio 2022. La jarkolektoj de la menciitaj gazetoj estis transdonitaj komence de au\u0306gusto 2022 al la firmao Point s.l.r. en Varaz\u030cdin, kiu profesie okupig\u0302as pri ciferecigo. La projekton nome de DEC gvidis Josip Pleadin, kaj nome de Point s.l.r. Danko Tkalec. Pri la plenumita laboro sian pozitivan pritakson al la Ministerio sendis ankau\u0306 la Konservista fako el Bjelovar, la respondeca regiona institucio pri konservado kaj protektado de kulturaj valoraj\u0302oj."}, {"text_idx": "#000013", "text": "Per realigo de la projekto oni ebligis konsultadon de ciferecaj materialoj distance, sen neceso venadi al realaj arkivoj. Aliflanke, tiamaniere oni protektas la originalajn paperajn gazetojn, kiuj pro ofta uzado bezonis urg\u0302an prizorgon kaj konservadon. Avantag\u0302o de la finita projekto estas ankau\u0306, ke la ciferecigitaj gazetoj estas disponigitaj en la formatoj PDF (kio montras ilian realan aspekton) kaj OCR, (kio ebligas traserc\u0302adon de la teksto). Tio multflanke faciligas la laboron de esploristoj."}, {"text_idx": "#000014", "text": "Ekde mezo de novembro 2022 la ciferecigitaj kolektoj estas publike uzeblaj c\u0302e:"}, {"text_idx": "#000015", "text": "Ni menciu ankau\u0306, ke la gazeton \u201eKroata Esperantisto\u201d detale pristudis la membro de DEC prof. d-ro Velimir Pis\u030ckorec en sia kroatlingva studo \u201eNag\u0302u, nag\u0302u s\u0302ipo mia \u2012 prvi hrvatski esperantski c\u030casopis Kroata Esperantisto (1909-1911)\u201d, aperinta en la libro \u201eJezik i medij \u2012 jedan jezik: vis\u030ce svjetova\u201d, 2006, pag\u0302oj 563-574. La revuon \u201eLa Suda Stelo\u201d analize pritraktis Josip Pleadin en sia Esperantlingva teksto \u201eKritika analizo de la revuo La Suda Stelo\u201d, aperinta en la libro \u201eInstrui Dokumenti Organizi: fest-libro por la 80a naskig\u0302-tago de Claude Gacond\u201d, 2011, pag\u0302oj 317-328."}, {"text_idx": "#000016", "text": "Menciindas ankau\u0306, ke la gazeton \u201eKonkordo\u201d ne posedas ec\u0302 la Nacia kaj universitata biblioteko en Zagrebo, kiel c\u0302efa konservejo de presitaj materialoj el la tuta lando."}, {"text_idx": "#000017", "text": "Transprenitaj materialoj de Zora Heide"}, {"text_idx": "#000018", "text": "La 19-an de novembro 2022, Josip Pleadin transprenis lastan parton de la materialoj de la elstara 98-jara Esperanto-verkistino kaj tradukistino Zora Heide, vizitinte s\u0302in en la Hejmo por maljunuloj en Zagrebo. Temas pri sep skatoloj da materialoj, el kiuj la plej gravaj estas s\u0302iaj nepublikigitaj originalaj\u0302oj, tradukoj de pluraj literaturaj\u0302oj el la kroata, fotoj kaj notoj por kompletigo de s\u0302ia bibliografio."}, {"text_idx": "#000019", "text": "Prelego pri Erasmus+ projekto en Zagrebo"}, {"text_idx": "#000020", "text": "La 5-an de novembro 2022, Josip Pleadin prelegis pri la temo \u201eResume pri la Erasmus+ projekto Reta edukado nun\u201d por membroj de Unuig\u0302o de Prelegantoj de Esperanto (UPE) en Zagrebo, en g\u0302ia ejo en Radnic\u030cki dol 1."}, {"text_idx": "#000021", "text": "La projekcion vi povas vidi c\u0302i tie!"}, {"text_idx": "#000023", "text": "Enkadre de esploroj pri la 100-a datreveno de Esperanto en Split, jam du jarojn Dokumenta Esperanto-Centro realigas sisteman traserc\u0302adon de periodaj\u0302oj aperintaj en Split kaj Dalmatio. La rezultoj de tiu esplorado, kiun inter 2020 kaj 2022 realigis Josip Pleadin, estas resumitaj en du (kroatlingvaj) volumetoj: \u201eEsperanto en la gazetoj Novo doba kaj Jadranski dnevnik, 1920-1939\u201d kaj \u201eEsperanto en la gazeto Slobodna Dalmacija, 1945-2009\u201d. Temas pri c\u0302irkau\u0306 220 pag\u0302oj da teksto, en kiu komplete au\u0306 parte estas retajpitaj artikoloj el la menciitaj gazetoj, kiuj pritraktas la temon de Esperanto."}, {"text_idx": "#000025", "text": "Per sia prelego pri la temo \u201eLa tradicio de Esperanto en Kroatio kiel nemateria kultura havaj\u0302o\u201d, Josip Pleadin la 26-an de julio 2022 partoprenis la 6-an Internacian Simpozion pri la temo \u201e135 jaroj de Esperanto: homoj, lingvo, kulturo kaj okazintaj\u0302oj\u201d, kiun organizis Eu\u0306ropa Centro de Kultura Edukado (Europejskie Centrum Eukacji Mie\u0328dzykulturowej) el Vroclaco en Pollando. La simpozion gastigis Karkonos\u0302a akademio de aplikitaj sciencoj (Karkonoska Akademia Nauk Stosowanych) el Jelenia Go\u0301ra, kaj g\u0302i okazis hibride. La tekston de la prelego vi povas els\u0302uti c\u0302i tie, kaj la filmitan prelegon bonvolu spekti en la j\u0302us malfermita jutuba kanalo de DEC: "}, {"text_idx": "#000027", "text": "Inter la manuskriptoj, kiujn la elstara kroata esperantistino Zora Heide, kune kun la propraj au\u0306toraj rajtoj donacis al Dokumenta Esperanto-Centro en \u0110ur\u0111evac, trovig\u0302is ankau\u0306 s\u0302ia Esperanta traduko de la fantasta rakonto \u201eMor\u201d de \u0110uro Sudeta. Dokumenta Esperanto-Centro permesis al Bjelovara esperantista societo publikigi la manuskripton anticipante la 120-an datreveno de la naskig\u0302o de \u0110uro Sudeta, la verkisto devenanta el la bjelovara regiono, kiun oni prifestos sekvontjare. La libro estis publike prezentita en la programo de la 10-a renkontig\u0302o \u201eEsperantistoj de Bjelovar al si urbo\u201d la 24-n de septembro 2022 en la Popola biblioteko Petar Preradovic\u0301 en Bjelovar. La solenaj\u0302on, krom multaj esperantistoj kaj gastoj, partoprenis ankau\u0306 la 98-jara tradukistino Zora Heide kune kun siaj familianoj, inter kiuj estis ankau\u0306 la ilustristino de la kovrilo Tina Toplak Baz\u030culic\u0301. La eldonon financis Departemento Bjelovar-Bilogora, kaj en la programo partoprenis prof. Zdravko Seles\u030c kaj diplomita bibliotekistino Lucija Mis\u030ckic\u0301 Barunic\u0301, dum c\u0302apitrojn el la libro legis Gabriela Tomic\u0301, membrino de Bjelovara teatro en la kroata kaj \u0110ur\u0111a Vuc\u030cetic\u0301, membrino de Bjelovara esperantista societo en Esperanto. La libro mendeblas c\u0302e la eldonisto: "}, {"text_idx": "#000029", "text": "Se vi deziras, vi povas donaci financojn, kiuj helpos al ni en nia laboro kaj realigo de celoj."}]